recursal/SuperWikiNEXT-32B huggingface dataset:
Renault 15
Renault 17
**Renault 15** a **Renault 17** sú dve varianty rovnakého automobilu typu kupé, ktorý navrhla a vyrábala francúzska automobilka Renault v rokoch 1971-1980. R17 sa predával ako R177 v Taliansku. Boli to prakticky kupé verzie modelu Renault 12. Hlavnými rozdielmi medzi oboma verziami bola konfigurácia predných svetlometov (R15 mal dva pravouhlé svetlomety, R17 mal štyri kruhové) a ich zadné bočné okná. Niektoré trhy uvádzali R17 s pravouhlými svetlami v TL verzii.

Renault 15 a Renault 17 boli uvedené na Paris Motor Show v októbri 1971.

Zdroj
-----

*Tento článok je čiastočný alebo úplný preklad článku Renault 15/17 na anglickej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Renault 15/17**

Commons
* Spolupracuj na Commons Commons ponúka multimediálne súbory na tému **Renault 15/17**

| Automobily značky Renault 1940 – 1990 – nasledujúce >> |
| --- |
| **Typ** | 1940 | 1950 | 1960 | 1970 | 1980 |
| 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 |
| Miniautomobily (A) |  |  |  | 3 / 4 | 4 |
| Malé automobily (B) |  |  |  |  | 5 / 7 | Super 5 |
| Nižšia stredná trieda (C) |  | 4CV | Dauphine | 8/10 | 6 | 14 | 9/11 |  |
| Stredná trieda (D) | Juvaquatre |  |  | 12 | 18 | 21 |
| Vyššia stredná trieda (E) |  |  | Frégate |  | 16 | 20/30 | 25 |
| Grand tourer |  |  |  | Torino |  |
| Kupé |  |  |  |  | 15/17 | Fuego |
| Roadster |  |  | Caravelle |  |  |  |
| Off-road |  |  |  | Rodeo 4/6 | Rodeo |  |
Novinári v tlačovom stredisku Úradu prezidenta Spojených štátov sledujú prezidentský samit o podnikaní vo Washingtone D.C. (26. apríl 2010)
**Tlačové stredisko** (iné názvy: **tlačové centrum**, **presscentrum**, zriedkavo *press centrum*) je oddelenie pôsobiace pri subjektoch public relations (inštitúcie, spoločnosti, organizačné výbory konferencií či iných podujatí) zriadené buď na dočasnú dobu, pri predpoklade kumulácie novinárov v dôsledku významnej udalosti, alebo natrvalo, ktoré prevádzkujú najmä obzvlášť dôležité subjekty (orgány štátnej správy, politické strany a pod.). Tlačové stredisko sprostredkúva informácie masmédiám a poskytuje rôzne služby novinárom, najmä im udeľuje akreditácie a poskytuje rôzne podklady a praktické informácie.

V súčasnosti tlačové strediská masívne využívajú možnosť publikovania tlačových správ a materiálov (napr. logo na použitie pre médiá) na internetových stránkach danej organizácie alebo podujatia.

Referencie
----------

1. 1 2  Serafínová, Danuša et al. (1989), „tlačové stredisko", *Terminologický slovník žurnalistiky : slovensko-česko-rusko-anglicko-nemecko-francúzsky*, Bratislava: Alfa, str. 223, ISBN  800500107X
2. 1 2  presscentrum. In:  *Krátky slovník slovenského jazyka*. 5. dopl. a uprav. vyd. Martin : Matica slovenská, 2020. 960 s. ISBN 978-80-8128-261-4. S. 566.
3. ↑   *Tlačové centrum* [online]. consilium.europa.eu, [cit. 2022-05-02]. Dostupné online.
4. ↑  Svoboda, Václav (2009), *Public relations moderně a účinně* (2. vyd.), Praha: Grada, str. 228-229, ISBN  8024728664
5. ↑  Osvaldová, Barbora (2007), „akreditace", in Osvaldová, Barbora; Halada, Jan, *Praktická encyklopedie žurnalistiky a marketingové komunikace* (3. vyd.), Praha: Libri, str. 19, ISBN  807277266X
**Spravodlivý obchod** alebo **Fair Trade** alebo **férový obchod** je označenie pre alternatívu k voľnému trhu, ktorá vznikla ako odozva na zlé podmienky, v ktorých sú pestovatelia a výrobcovia z rozvojových krajín nútení pracovať a predávať suroviny či iný tovar.

Koncept Spravodlivého obchodu zahŕňa pravidlá a podmienky, pri splnení ktorých je výrobok či surovina označená logom Fair Trade, ktoré spotrebiteľovi zaručuje, že pri jej vzniku nedochádzalo k potláčaniu ľudských práv (definovaných podľa OSN), k znečisťovaniu či poškodzovaniu prírody a pestovatelia či výrobcovia dostali za svoju prácu zaplatenú mzdu, ktorá im umožňuje rozvoj a určitú životnú úroveň (napr. si môžu dovoliť posielať svoje deti do školy, zatiaľ čo pestovatelia alebo výrobcovia predávajúci za trhové - obvykle nižšie - ceny si to dovoliť nemôžu). Výkupná cena surovín (napr. káva, banány, bavlna) je nastavená na určitú úroveň a nepodlieha výkyvom trhu.

Kritika spravodlivého obchodu
-----------------------------

V štátoch, v ktorých Spravodlivý obchod už dosiahol značnú popularitu a jeho podiel na trhu rastie, je možné nájsť výrobky Fair Trade aj vo veľkých obchodných reťazcoch (Tesco, Carrefour, Sainsbury's). Poukazuje sa na to, že reťazce využívajú skutočnosť, že Fair Trade výrobky budú ľudia ochotní kupovať aj za vyššiu cenu, a často tento tovar predražujú - napr. v Anglicku sa rozdiel medzi bežnými banánmi z Dominikánskej republiky a Fair Trade banánmi z Dominikánskej republiky v Sainsbury's pohyboval na štvornásobku ceny (2,74 britskej libry za libru (0,454 kg) oproti 70 penciam za libru. Odhaduje sa, že Sainsbury's platí prostredníkom približne 70 pencí za libru. To znamená, že zarába na každej libre banánov 2 britské libry. Koncoví producenti dostávajú za každú libru nazbieraných banánov asi 16 pencí.

Niektorí ekonómovia tiež namietajú, že ak sa napríklad pestovateľom kávy zaručí stála cena nepodliehajúca výkyvom trhu, priláka to ďalších pestovateľov, ktorí tiež začnú pestovať kávu, čo ďalej zníži svetovú cenu a konečným dôsledkom bude hlboký prepad.

Odkazy
------

* Fair Trade Labelling Organization:
* International Fair Trade Association:
* stranka fair trade kampane na Slovensku
**Lollapalooza** je každoročný hudobný festival hosťujúci heavymetalové, alternatívne rockové, hiphopové a punkrockové skupiny, tanečné a komediálne predstavenia a remeselné stánky. Poskytuje zároveň platformu neziskovým a politickým zoskupeniam. Na festivale vystupuje množstvo rôznych hudobných skupín a v minulosti pomohol objaviť a popularizovať alternatívne rockové skupiny ako sú napríklad Pearl Jam, Rage Against the Machine, Nine Inch Nails, Jane's Addiction, Soundgarden, The Smashing Pumpkins, Alice in Chains, Tool, Red Hot Chili Peppers, Hole, 30 Seconds to Mars, The Strokes, Green Day a Depeche Mode.

Festival založil v roku 1991 spevák skupiny Jane's Addiction Perry Farrell v rámci rozlúčkového turné so svojou kapelou. Lollapalooza sa od tej doby konala každoročne až do roku 1997 a následne bola obnovená v roku 2003. Od svojho vzniku až do roku 1997 a potom po svojom obnovení v roku 2003 mal festival putovný charakter a cestoval po Spojených štátoch a Kanade. V roku 2004 sa organizátori festivalu rozhodli rozšíriť dĺžku festivalu na dva dni pre každé mesto, ale nízke tržby z predaja vstupeniek ich donútili festival prerušiť. V roku 2005 sa Farell a William Morris Agency spojili so spoločnosťou Capital Sports Entertainment (teraz C3 Presents) z Austinu v Texase a reorganizovali festival do jeho súčasnej podoby, teda vo víkendový festival v Grantovom parku v Chicagu v štáte Illinois.

Referencie
----------

1. ↑   *Lollapalooza 2004 cancels all dates* [online]. USA Today, 22. jún 2004, [cit. 2010-07-17]. Dostupné online. (anglicky)

* *Tento článok je čiastočný alebo úplný preklad článku Lollapalooza na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Lollapalooza**

Externé odkazy
--------------

* Oficiálne internetové stránky
* Chicago Tribune – Lollapalooza promoters still searching for Chicago identity (07/2009)
* The Enquirer – A history of Lollapalooza


|  |  |
| --- | --- |
| Portal | Hudobný portál |
Wurfrahmen pripevnený na Sdkfz 251
**Wurfrahmen 40** bol nemecký samohybný raketomet vyzbrojený 28 cm resp. 32 cm raketometmi Schweres Wurfgerät. Väčšinou predstavoval niekoľko raketometov inštalovaných po bokoch polopásového vozidla SdKfz 251, na francúzskom koristnom tanku Hotchkiss H35 alebo tančíku Renault 31R.

Vozidlo bolo niekedy označované ako *Stuka zu Fuss* („Stuka na kolesách" alebo „chodiaca Stuka") alebo *Heulende Kuh* („ryčiaca krava").

Opis
----

Zbraňový systém bol zavedený do výzbroje na konci roku 1940. Tvorila ho konštrukcia s nastaviteľnými základnými plátmi namontovanými okolo a pozdĺž vozidla, ktoré mohli udržať 300 mm vysoko výbušné (HE), 280 mm HE alebo 320 mm zápalné rakety. Rakety neboli tak presné ako klasické delostrelectvo a nabíjanie bolo zdĺhavé, keďže rakety sami osebe boli ťažšie ako náboje. Rakety 28 cm Wurfkörper Spreng a 32 cm Wurfkörper Spreng, ktoré boli hlavnou výzbrojou týchto raketometov mali pomerne malý dostrel 1,9 resp. 2,2 km. Používali sa pomerne jednoducho, najčastejšie na priamu paľbu. Wurfrahmen 40 sa ukázal byť úspešný ako podporná zbraň pre mobilné tankové zväzy, hlavne v zastavaných oblastiach.

Bol používaný predovšetkým na polopásových SdKfz 251, konštrukcia so šiestimi základnými plátmi bola používaná po troch na každej strane. Chenillette UE pripevnila ďalšie dva po jednom na každú stranu alebo štyri na zadnej časti. Upevnenie na Hotchkiss H35 používalo 2 na každej strane. Na niektoré ukoristené americké obrnené transportéry M3 bol taktiež pripevnený Wurfrahmen, so štyrmi po dvoch na každej strane.

Stroje boli nasadené napríklad v úvodných fázach bojov na východnom fronte. Stroje často podporovali nemecké mechanizované jednotky. Neskôr boli bežnou podpornou zbraňou aj pri bojoch na západnom fronte.

Referencie
----------

1. ↑   *Germany's SdKfz 251 mittlerer Schützenpanzerwagen half tracks* [online]. wwiivehicles.com, [cit. 2012-07-17]. Dostupné online. (po anglicky)
2. ↑  Bishop, Ch.: *The encyclopedia of weapons of World War II.* Londýn: Barnes & Noble, Inc. 1998, s. 171

| * z
* d
* u
Nemecké obrnené vozidlá druhej svetovej vojny |
| --- |
| Tanky | 
* Panzer I
* Panzer II
* Panzer III
* Panzer IV
* Panther
* Tiger I, II
* Panzer 35(t)
* Panzer 38(t)

 |
| Samohybné delá, samohybné húfnice a raketomety | 
* Wespe
* Hummel
* Grille
* Panzerwerfer
* sIG 33
* Wurfrahmen 40
* Karl-Gerät

 |
| Útočné delá | 
* StuG III
* StuG IV
* StuH 42
* Brummbär
* Sturmtiger

 |
| Stíhače tankov | 
* Panzerjäger I
* Marder I
* Marder II
* Marder III
* Hetzer
* Jagdpanzer IV
* Jagdpanther
* Nashorn
* Jagdtiger
* Ferdinand/Elefant
* Raupenschlepper Ost

 |
| Polopásové vozidlá | 
* SdKfz 4
* 6
* 7
* 10
* 11
* 250
* 251
* 252
* 253
* 254

 |
| Obrnené automobily | 
* Sdkfz 221/22/23
* Sdkfz 231/32/34/63

 |
| Samohybné protilietadlové delá | 
* Flakpanzer IV: Möbelwagen, Wirbelwind, Ostwind, Kugelblitz
* Flakpanzer 38(t)

 |
| Prototypy | 
* Maus
* séria E
* Panther II
* Waffenträger
* Neubaufahrzeug
* Leichttraktor

 |
| Návrhy | 
* Panzer VII 'Löwe'
* Panzer IX
* Panzer X
* Ratte
* Monster

 |
**Lokros** (starogr. *Λοκρός*) bol grécky sochár v 5. storočí pred Kr.

Lokros, grécky sochár z ostrova Paros, tvoril v druhej polovici 5. storočia pred Kr. Pausanias, grécky cestovateľ z druhého storočia, uvádza, že bol autorom sochy bohyne Atény, ktorá stála vo svätyni boha Area v Aténach: „*Neďaleko sochy Démosthéna je chrám Areov, kde sú dve sochy Afrodity. Areovu sochu zhotovil Alkamenes, Aténu parský umelec menom Lokros*"

Podľa americkej archeologičky a vedkyne E. B. Harrisonovej bol chrám Area na aténsku agoru (i so sochou bohyne Atény, ktorú videl Pausanias) premiestnený v rímskom období z Pallény (atický démos, časť Atén). Vedkyňa tiež tvrdí, že socha typu *Athény Giustiniani* by mala byť označovaná ako za dielo pôvodne zhotovené Lokrom z Paru (zo sochy tohto typu bolo zhotovené niekoľko rímskych kópií).

Referencie a bibliografia
-------------------------

1. ↑  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Eubios*
2. 1 2 3  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 368.
3. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 37.
4. ↑  Antike Steinskulpturen, Athena Typ Giustiniani, Kopf, leicht überlebensgroß Inv.-Nr. Sk 82
5. ↑  Judith M. Barringer, Jeffrey M. Hurwit, Periklean Athens and Its LegacBryn Mawr Classical Review
Lokum obalený kokosom
**Lokum** aj **Rahat** alebo „**turecké potešenie**" je druh mäkkej cukrovinky z oblasti Balkánu a Prednej Ázie, pripomínajúca konzistenciou marshmallow či želé. Vyrába sa zo škrobu a cukru, ktoré sa uvaria vo vode spolu s rôznymi príchuťami ako ružová voda, bergamotová silica, mätová silica, masticha, zázvor alebo škorica. V niektorých druhoch sa pridávajú sekané orechy (mandle, pistácie), alebo sa obalia kokosom.

Podľa legendy lokum vzniklo na objednávku sultána, ktorý mal pokazené zuby z jedenia sladkostí a chcel niečo, čo by sa mu dalo ľahko rozhrýzť. V roku 1775 bol otvorený v Istanbule prvý obchod s lokumom a onedlho sa táto cukrovinka rozšírila po celej Osmanskej ríši. V súčasnosti sa zásluhou tureckej menšiny predáva v rôznych krajinách sveta.

Kedysi sa lokum označovalo tiež ako *cholkum* („prehĺtanie"), *rahat* („komfortné", „delikátne") alebo *sudžuk*, ale tento výraz označuje hlavne tureckú klobásu. Kvôli tomu sa niekedy lokum predáva v podobe dlhých valčekov, pripomínajúcich klobásu (gruzínska *čurčchela*).

Iné projekty
------------

Commons
* Spolupracuj na Commons Commons ponúka multimediálne súbory na tému **Lokum**

Zdroj
-----

*Tento článok je čiastočný alebo úplný preklad článku Lokum na českej Wikipédii.*
**Bezpečnostná päťka** (čes. *bezpečnostní pětka*) alebo **krajská bezpečnostná päťka** (skratka **KB-5**, čes. *krajská bezpečnostní pětka*) bolo označenie pre bezpečnostné komisie, ktoré pôsobili pri krajských národných výboroch v ČSR v rokoch 1949 – 1951 za účelom dohliadania na z „politického hľadiska" dôležitú bezpečnostnú a trestnú agendu. Prostredníctvom nich boli krajské správne a stranícke štruktúry prepojené na najvyššie vedenie Komunistickej strany Československa (KSČ). Ich úlohou bol najmä dohľad nad prípravou politických procesov celokrajského významu a dôležitými okresnými procesmi. Tvoril ju krajský politický tajomník KSČ, bezpečnostný referent krajského národného výboru, krajský veliteľ Štátnej (ŠtB) a Verejnej bezpečnosti a krajský bezpečnostný tajomník KSČ.

Ústredná bezpečnostná päťka
---------------------------

Ako **Bezpečnostná päťka Ústredného výboru Komunistickej strany Československa** sa od roku 1946 označoval ústredný orgán KSČ, ktorý riadil bezpečnostnú politiku strany, zameranú na úplné ovládnutie bezpečnostného aparátu štátu. Jeho členmi boli generálny tajomník KSČ Rudolf Slánský, minister vnútra Václav Nosek, vedúci bezpečnostného oddelenia Ústredného výboru (ÚV) KSČ Karel Šváb, stranícki funkcionári a neskôr poprední predstavitelia ŠtB Jindřich Veselý a Josef Pavel. Pod termínom **ústredná bezpečnostná päťka** (skratka **B5**) sa označovala **Bezpečnostná komisia ÚV KSČ**, ktorá sa etablovala ako mocenské centrum v štáte po monopolizácii štátnej moci KSČ v roku 1948 (pozri Februárový prevrat). Tvoril ju generálny tajomník KSČ Rudolf Slánsky, vedúci bezpečnostného oddelenia ÚV KSČ Karel Šváb, veliteľ ŠtB Jindřich Veselý, vedúci kádrového odboru ÚV KSČ Ladislav Kopřiva, minister národnej obrany Alexej Čepička.

Referencie
----------

1. ↑  Urban 2013, s. 246
2. ↑  Kaplan a Paleček 2001, s. 168-169
3. ↑  Kaplan a Paleček 2001, s. 168
4. ↑  Churáň 2000
5. ↑  Urban 2013, s. 254, koncová poznámka č. 1

Použitá literatúra
------------------

* Churáň, Milan et al. (2000), „Bezpečnostní pětka ÚV KSČ", *Encyklopedie špionáže ze zákulisí tajných služeb, zejména Státní bezpečnosti* (2. vyd.), Praha: Libri, ISBN  8072770209
* Kaplan, Karel; Paleček, Pavel (2001), *Komunistický režim a politické procesy v Československu*, Brno: Barrister & Principal, ISBN  9788085947755
* Urban, Jiří (2013), „Role bezpečnostních trojek a pětek při prosazování kolektivizace", in Rokoský, Jaroslav; Svoboda, Libor, *Kolektivizace v Československu*, Praha: Ústav pro studium totalitních režimů, str. 245-257, ISBN  9788087211960
Olympijské zlatoOlympijské zlato

**Li Jang** (čín. 李洋, pchin-jin: *Lǐ Yáng*, angl. Yang Lee; \* 12. august 1995, Taipei, Čínska republika) je taiwanský hráč bedmintonu, olympijský víťaz na Letných olympijských hrách 2020 v Tokiu.

Športová kariéra
----------------

Bedminton začal hrať v roku 2005 na základnej škole.

Li hrá štvorhru mužov, kde je jeho partnerom Jhe-huei Lee. V roku 2016 boli šampióni na Vietnam Open Grand Prix. V roku 2017 vyhral štvorhru mužov na 2017 French Open.

V roku 2018 súťažil na Ázijských hrách 2018 a vyhral bronzové medaily v štvorhre mužov a v súťaži tímov.

V roku 2021 bol na Letných olympijských hrách 2020 v Tokiu jeho partnerom Wang Čch'-lin, vo finále porazili majstrov sveta z roku 2018 (Li Ťün-chuej a Liou Jü-čchen) a získali zlato ako prvý nenasadený tím v mužskej štvorhre a prví šampióni v bedmintone z Taiwanu.

Referencie
----------

1. 1 2
2. ↑
3. ↑
4. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Li Jang**

Zdroj
-----

*Tento článok je čiastočný alebo úplný preklad článku Lee Yang na anglickej Wikipédii.*
**Bezhviezdna tma** (angl.. **Full dark, no stars**) je zbierka noviel, ktorú napísal Stephen King v roku 2010.
Ide o zbierku štyroch noviel s prvkami hororu - *1922*, *Veľký šofér*, *Férové predĺženie* a *Dobré manželstvo*.

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

1922
----

Prvá novela je príbehom o farmárovi žijúcom v Nebraske, ktorého svet v roku 1922 stojí na pokraji zatiaľ netušenej krízy. Wilfred Loland James sa rozhodne brutálne zavraždiť svoju manželku Arlette a presvedčí ich 14-ročného syna Henryho, aby mu v tom pomohol. Vražda Arlette a likvidácia jej tela je však len začiatkom. Následky sú obrovské nie len pre Jamesa, Henryho, ale aj susedov. 
Príbeh bol inšpirovaný knihou Cesta smrti do Wisconsinu (angl. Wisconsin Death Trip) od Michaala Lesyho s fotografiami z malého mesta Black River Falls vo Wisconsine.

Veľký šofér
-----------

Hlavnou postavou druhého príbehu je nenápadná spisovateľka Tess, autorka sérií o Štrikovacom krúžku vo Willow Grove, ktorej knihy prinášajú slušné, ale nie prehnane luxusné živobytie.
Tess bola pozvaná na besedu do knižného klubu v malom meste Chicopee. Na ceste späť však bola brutálne znásilnená a takmer zavraždená "veľkým šoférom". Podarilo sa jej však prežiť a v Tess sa prebudil doteraz netušený cudzinec, ktorý túži po odplate.

Férové predĺženie
-----------------

Tretia novela pojednáva o mužovi menom Dave Streeter, ktorého život má onedlho ukončiť nevyliečiteľná rakovina. Stretne však mysteriózneho pána Elvida, ktorý mu ponúkne predĺženie života o 15 rokov. Streeter je odrazu zdravý, šťastný a úspešný. Ale táto ponuka mala aj svoju cenu. 

Dobré manželstvo
----------------

Posledná novela hovorí o manželoch Darcy a Bobovi Andersonovcov, ktorých manželstvo je aj po dvadsiatich siedmich rokoch postavené na lži. 
Darcy a Bob majú dobré manželstvo, až do dňa, kedy Darcy v garáži nechtiac zakopne o krabicu, kde nájde krutú pravdu o svojom manželovi.

 Opis zápletky alebo rozuzlenia príbehu sa tu končí.
Emerson Fittipaldi na Lotuse 72 v roku 1971
**Lotus** je britský výrobca športových a pretekárskych áut založený v Hethelu v Norfolku. Spoločnosť je známa navrhovaním a stavaním výrazných pretekárskych a sériových vozidiel, ktoré vynikajú skvelou ovládateľnosťou a extrémne nízkou hmotnosťou.

Sídlo spoločnosti je 16 km južne od Norwich vo východnom Anglicku a bola založená ako Lotus Engineering Ltd. vplyvným inžinierom Colinom Chapmanom v roku 1952. Prvá továreň spoločnosti bola v starej stajni za železničným hotelom v Hornsey. Lotus sa aktívne a veľmi konkurencieschopne zúčastnil Formuly 1 od roku 1958 do roku 1994. V 60´ rokoch sa spoločnosť presťahovala do modernej továrne s testovacou dráhou v Hethelu blízko Wymondhamu. Toto miesto je na bývalej základni RAF a testovacia trať je na časti bývalého ranveja.
Chapman zomrel na infarkt v roku 1982 v 54 rokoch. Tento výrobca automobilov postavil desiatky úspešných pretekárskych aj cestných automobilov a 7-krát zvíťazil vo formule 1. V dobe pred smrťou bol spájaný zo škandálom okolo značky DeLorean kvôli použitiu štátnych dotácií na výrobu vozidla De Lorean DMC-12 pro ktoré Lotus navrhoval podvozok.

V roku 1986 bola spoločnosť kúpená firmou General Motors. 27. augusta 1993 GM predala Lotus za 30 miliónov libier Luxemburskej spoločnosti A.C.B.N. Holdings S.A. ktorú kontroloval taliansky obchodník Romano Artioli, ktorý tiež vlastnil Bugatti. Roku 1996 bol majoritný podiel v Lotusu predaný Protonu, malajskému výrobcovi automobilov.

Spoločnosť ponúka svoje služby aj ďalším automobilkám, napríklad pre koncern GM navrhla a vyvinula štvorvalcový motor, ktorý sa uplatňuje vo vozidlách Opel, Vauxhall a Saab.

V F1 vyhral Lotus 7 konštruktérskych titulov majstra sveta a 6 jazdeckých: 

* 1963 a 1965 – Jim Clark
* 1968 – Graham Hill
* 1970 – Jochen Rindt
* 1972 – Emerson Fittipaldi
* 1978 – Mario Andretti.

Na Veľkých cenách získal 79 víťazstiev. V počte titulov a víťazstiev je štvrtým historicky najúspešnejším tímom F1 po značkách Ferrari, McLaren a Williams.

Iné projekty
------------

Commons
* Spolupracuj na Commons Commons ponúka multimediálne súbory na tému **Lotus (výrobca)**
**Lotos** alebo **lotosový kvet** bol posvätnou kvetinou a dôležitým symbolom starých Egypťanov. V starovekom Egypte sa lotosom myslia najmä:

* z rodu lekno druhy: lekno egyptské (*Nymphaea lotus*) a/alebo lekno modré (*Nymphaea caerulea*) a/alebo lekno krémové (*Nymphaea nouchali*, synonymum: *Nymphaea stellata*); a
* druh lotos indický (*Nelumbo nucifera*, synonymum: *Nelumbium speciosum*, *Nymphea nelumbo*).

Podľa starovekých egyptských mýtov bol lotos prvou bytosťou na Zemi. Povstal z prvotných vôd a svetla. V jednom z mýtov o stvorení sveta sa egyptský boh Ra objavuje ako dieťa vznášajúce sa na hladine vôd práve v lotosovom kvete. Lotos sa v Egypte stal symbolom Slnka. Bol aj stelesnením boha Nefertema, ktorý je zobrazovaný, ako vstáva z lotosového púčiku. 

Podrobne o lotose hovorí Egyptská kniha mŕtvych. Ako uvádza, je lotos jednou z podôb, do ktorých sa môže mŕtvy človek prevteliť. Spolu s papyrusom bol lotos symbolom, tak Dolného, ako aj Horného Egypta. Dnes možno vidieť voľne rastúci papyrus aj lotosy, symbolické rastliny faraónov, v parku káhirského múzea.

Lotosové kvety sú zobrazené v staroegyptských chrámoch aj hrobkách, nájdeme ich ako vlysy na stavbách a na stĺpoch starovekého Egypta aj na novodobých stavbách. Napríklad moderná 186 metrov vysoká Káhirská veža má podobu lotosu.

Je otázkou, či bol lotos iba symbolom krásy, čistoty a stelesním bohov, alebo či bol pri náboženských rituáloch inhalovaný na privodenie zmeneného stavu vedomia (ako naznačuje napríklad jeden nápius v helenistickom chráme boha Hora v Edfu).
**Bradfordov zákon rozptylu** alebo iba **Bradfordov zákon** je empirický bibliometrický zákon, ktorý objavil Samuel C. Bradford.

Bradford pri zostavovaní rešerše z geofyziky zistil, že články s požadovanou tematikou boli zverejnené v 326 časopisoch. Keď tieto časopisy ročlenil na tri skupiny tak, aby v každej bol približne rovnaký počet článkov, v prvej skupine bolo 9 časopisov s 429 článkami, v druhej 59 časopisov so 499 článkami a v poslednej 258 časopisov so 404 článkami. Podobnú zákonitosť zistil aj pri iných rešeršiach.

Na základe toho formuloval zákon rozptylu informácií. Ak je počet časopisov X je venovaný určitej problematike, tieto časopisy nazývané tiež kľučové časopisy predstavujú jadro znázornené centrálnym kruhom. Okolo kruhu možno vytvoriť medzikružia tak, že do prvého medzikružia umiestnime toľko ďalších najbližších časopisov, aby počet článkov o danej problematike bol taký istý v medzikruží ako v jadre.

Matematicky:

X:Y:Z = X:nX:n²X = 1:n:n²
Platnosť zákona experimentálne dokázal na viacerých tematických oblastiach a zistil že n = 5.

Bradfordov zákon možno využiť pri hodnotení informačných prameňov v jednotlivých vedných odboroch,
pri určení polčasu starnutia vedeckých informácií, alebo v nákupnej politike knižnice.

Literúra
--------

* Dušan Katuščák, Marta Matthaeidesová, Marta Nováková: *Infomačná výchova. Terminologický a výkladový slovník.* Bratislava, Slovenské pedagogické nakladateľstvo 1998
Poloha sídiel v obci Báčsky Petrovec
**Petrovec** alebo v Srbsku aj **Báčsky Petrovec** (srb. Bački Petrovac) je obec v srbskej Vojvodine so silným zastúpením slovenského obyvateľstva (66,42 %).

Nachádza sa v časti južnej Báčky, na ploche 158 štvorcových kilometrov, na veľmi úrodnom území medzi obcami Nový Sad, Vrbas a Báčska Palanka a obcou Beočín v Srieme, ktorá je oddelená riekou Dunaj. Územie obce je popretínané sieťou kanálov zavlažovacieho systému Dunaj-Tisa-Dunaj, ktorý je splavný na celom svojom toku. Úseky regionálnych ciest Nový Sad-Odžaci-Sombor a Nový Sad-Báčska Palanka, tiahnuce touto obcou, ju spájajú so susednými obcami. Podobne je to aj so železničnou dopravou, keďže územím obce prechádza trať Nový Sad-Sombor.

Obec Petrovec tvoria štyri sídla - mesto Petrovec a dedinské sídla panónskeho typu Kulpín, Hložany a Maglić.

Podľa súpisu z roku 2002 žilo v obci 14 681 obyvateľov, z toho v samotnom Petrovci 7 093, Kulpíne 3 100, Hložanoch 2 351 a v Maglići 2 805 obyvateľov.

Iné projekty
------------

Commons
* Spolupracuj na Commons Commons ponúka multimediálne súbory na tému **Petrovec (obec)**

Externé odkazy
--------------

* Domovská stránka obce (po slovensky)
* vytvarne umenie vojvodinskych Slovakov (po slovensky)

| * z
* d
* u
Časti obce Petrovec |
| --- |
| 
* Petrovec
* Hložany
* Kulpín
* Maglić

 |
Corey Taylor, 2018
**Corey Todd Taylor** (\* 8. december 1973, Des Moines, Iowa, USA) je spevák deväťčlennej skupiny Slipknot a zakladajúci člen hardrockovej skupiny Stone Sour.

Hudobná kariéra
---------------

Corey začal so svojou hudobnou kariérou účinkovaním v mnohých kapelách vo svojom rodnom meste Des Moines. Stone Sour bola založená začiatkom 90-tych rokov a postupne sa stala jednou z najlepších skupín hudobnej scény v Des Moines. Po istom čase sa pridal k skupine Slipknot, najprv ako sprievodný vokalista, neskôr ako hlavný spevák, s ktorým skupina dosiahla najväčší úspech, keď Slipknot podpísali zmluvu s vydavateľstvom Roadrunner Records v roku 1998. V roku 2000 Taylor začal spolupracovať s bývalým členom Stone Sour *Joshom Random* na nových piesňach a rozhodli sa vytvoriť takmer pôvodnú zostavu Stone Sour, v roku 2002 to vyústilo do vydania rovnomenného albumu – Stone Sour. Skupina sa čoskoro opäť dostala na výslnie a jej obnovenie bolo považované za koniec skupiny Slipknot. Tieto domnienky však boli vyvrátené, keď sa Slipknot znova zišli a vydali tretí album Vol. 3: (The Subliminal Verses). Taylor raz povedal, že Slipknot a Stone Sour sú ako jeho deti, bolo by neférové uprednostňovať jednu pred druhou a je šťastný ako člen oboch. V roku 2006 Stone Sour vydal druhý album Come What(ever) May, album, ktorý Stone Sour priniesol omnoho viac slávy. Týmto začala byť skupina vnímaná viac ako len vedľajší projekt člena Slipknot.

Corey Taylor
Corey Taylor posobil v hudobných skupinách Audacious P, Dum Fux, Tenacious D a spolupracoval na hudobných albumoch niekoľkých skupín ako Damage Plan, Soulfly, Snot a so skupinou Slitheryn na piesni Lost.

Aktuálne, je Taylora počuť v novom singli "*I'm Not Jesus*" fínskej kapely Apocalyptica. Učinkoval aj v piesni "*Jumpdafuckup*" skupiny Soulfly. Plánoval aj spoluprácu s thrashmetalovou skupinou Anthrax na ich poslednom nepomenovanom albume. Keďže povinnosti v ostatných hudobných projektoch mu tieto plány takmer prekazilo, rozhodol sa, že bude spolupracovať len na niekoľkých skladbách, nie na celom albume, ako pôvodne plánoval. Taylor má podpísanú zmluvu s vydavateľstvom Roadrunner Records.

Osobný život
------------

Corey vyrastal v chudobe. V 15 rokoch bol závislý od a skoro zomrel na predávkovanie. Neskôr v živote mal problémy s alkoholizmom. Do svojich 12 rokov žil v 25 štátoch USA. V roku 2003 sa pokúsil o samovraždu, zachránil ho ale jeho kamarát Thom Hazaert. Počas celého života nepoznal svojho otca, s ktorým sa stretol až roku 2005. Ich stretnutie medzi nimi vytvorilo veľmi pevný vzťah.

Corey má za sebou 2 manželstvá: od roku 2004 do 2007 bola jeho manželka Scarlett (s ktorou má syna Griffina), od roku 2009 do 2017 bol oženený so Stephanie Luby. Od roku 2019 je jeho manželkou Alicia Dove.

Autoritné údaje: * BnF: 166664015
* GND: 135502950
* ISNI: 0000 0001 0981 7752
* LCCN: no2002040896
* NK ČR: pna2015854474
* VIAF: 66138004
* WorldCat: lccn-no2002040896
Pohár pomarančového džúsu
**Pomarančový džús** je tekutý extrakt z plodov pomarančovníka, ktorý sa vyrába vylisovaním alebo vyžmýkaním pomarančov. Vyrába sa z niekoľkých rôznych odrôd, napr. krvavé pomaranče, pupočníky, pomaranče valencia, klementínky a tangerínky. Okrem rozdielov v použitých pomarančoch obsahujú niektoré odrody aj rôzne množstvo šťavy. Mechúriky obsahujúce šťavu z pomaranča sa počas výrobného procesu môžu ponechať alebo odstrániť. Šťavnatosť týchto mechúrikov závisí od mnohých faktorov, napríklad od druhu, odrody a ročného obdobia.

Komerčná pomarančová šťava s dlhou trvanlivosťou sa vyrába pasterizáciou šťavy a odstránením kyslíka z nej. Tým sa odstráni veľká časť chuti, čo si vyžaduje neskoršie pridanie ochucovadla, ktoré sa zvyčajne vyrába z pomarančových produktov. Okrem toho sa niektoré šťavy ďalej spracúvajú sušením a neskoršou rehydratáciou šťavy alebo jej zahustením a neskorším pridaním vody do koncentrátu.

Zdravotná hodnota pomarančovej šťavy je diskutabilná: má vysokú koncentráciu vitamínu C, ale aj veľmi vysokú koncentráciu jednoduchých cukrov, porovnateľnú s nealkoholickými nápojmi. V dôsledku toho sa niektoré vládne výživové odporúčania upravili tak, aby sa pomarančový džús nahradil surovým ovocím, ktoré sa trávi pomalšie, a aby sa obmedzila jeho denná spotreba.

Referencie
----------

1. ↑   How fruit juice went from health food to junk food. *The Guardian* (Londýn: Guardian News and Media Limited), 2014-01-17. Dostupné online [cit. 2023-06-21]. ISSN 0261-3077.
2. ↑   Fruit juice should not be part of your five a day, says government adviser. *The Guardian* (Londýn: Guardian News and Media Limited), 2014-01-12. Dostupné online [cit. 2023-06-21]. ISSN 0261-3077.
3. ↑  QUINN, Sue. *Should I still drink fruit juice?* [online]. bbcgoodfood.com, 2015-08-14, [cit. 2023-06-21]. Dostupné online.
4. ↑  By. *Wean yourself off orange juice, says government health tsar* [online]. telegraph.co.uk, 12 January 2014 • 10:51am, [cit. 2023-06-21]. Dostupné online.
5. ↑  NHS website. *Water, drinks and hydration* [online]. nhs.uk, 23 Feb 2022, 7:59 p.m. [cit. 2023-06-21]. Dostupné online.

Pozri aj
--------

* džús

Iné projekty
------------

Commons
* Spolupracuj na Commons Commons ponúka multimediálne súbory na tému **Pomarančový džús**

Zdroj
-----

*Tento článok je čiastočný alebo úplný preklad článku Orange juice na anglickej Wikipédii.*
**Ing. František Hodorovský,** (\* 14. júl 1965), je slovenský podnikateľ vlastniaci podiely v spoločnostiach pôsobiacich v rôznych oblastiach, najmä v cestovnom ruchu.

Životopis
---------

Vyštudoval  podnikový  manažment na Ekonomickej univerzite v Bratislave. V roku 1993 bol ekonomickým riaditeľom Západoslovenských nábytkárskych závodov Bratislava. Počas vlády Jozefa Moravčíka bol v roku 1994 vymenovaný za predsedu Štátnych hmotných rezerv SR. O rok neskôr, v roku 1995 bol odvolaný vládou Vladimíra Mečiara. Neskôr pôsobil v predstavenstve spoločnosti CHIRANA-PREMA, a.s. a v dozorných radách Slovenských lodeníc Komárno, a.s. a Slovenskej kreditnej banky, a.s. Bol spolumajiteľom spoločnosti OFZ, a.s. ktorá je známa výrobou ferozliatin. Vlastnil aquapark Tatralandia, ktorý v roku 2010 vložil do Tatry Mountain Resort výmenou za akcie.

Spoluvlastní druhý najväčší akvapark v strednej Európe Aqualand Moravia, Aquapark Senec a sieť hotelov Trinity. Vlastní tiež Hotel Holiday Inn v Bratislave a Hotel Bratislava. Okrem cestovného ruchu sa ako investor venuje oblasti stavebníctva, distribúcie liekov a developmentu.

Médiám nerád poskytuje rozhovory, niekoľko rokov ho médiá preto nazývali „muž bez tváre" alebo tajomný podnikateľ. V septembri 2021 poskytol svoj prvý rozhovor médiám.

Referencie
----------

1. ↑   *Tatralandia v rukách J&T* [online]. reality.trend.sk, 2010-11-16, [cit. 2021-10-27]. Dostupné online.
2. ↑  TERAZ.SK. *Teraz.sk - spravodajský portál tlačovej agentúry TASR* [online]. TERAZ.sk, [cit. 2021-10-27]. Dostupné online.
3. ↑   *Tajomný podnikateľ chce pred svojím hotelom v Bratislave stavať luxusný polyfunkčný komplex* [online]. StartItUp.sk, 2021-01-27, [cit. 2021-10-27]. Dostupné online.
4. ↑  A.S, Petit Press. *Veľkopodnikateľ Hodorovský: Nemám a nechcem mať s politikou nič spoločné* [online]. index.sme.sk, [cit. 2021-10-27]. Dostupné online.
**Pom Klementieff** (angl. Pom Alexandra Klementieff; \* 3. máj 1986, Quebec City, Quebec, Kanada), je francúzska herečka a modelka. Známa je vďaka filmovej úlohe Mantis vo filmoch Marvel Cinematic Universe ako *Strážcovia Galaxie 2* (2017), *Avengers: Nekonečná vojna* (2018), *Avengers: Endgame* (2019), *Thor: Láska a hrom* (2022) a *Strážcovia Galaxie 3* (2023).

Detstvo a mladosť
-----------------

Klementieffová sa narodil v meste Quebec, v provincii Quebec, v štáte Kanada. Jej matka, je kórejského pôvodu a jej otec ruského a francúzskeho pôvodu. Je oficiálnou francúzskou občiankou, a nemá kanadské občianstvo. Jej starým otcom bol ruský maliar Eugene Klementieff (1901 – 1985). Jej rodičia si vybrali meno „Pom", pretože je vo výslovnosti podobné kórejským slovám pre „jar" (봄) a „tiger" (범). Klementieffová žila v Kanade jeden rok. Jej rodina sa kvôli diplomatickej práci jej otca musela veľa krát sťahovať. Predtým, ako sa usadili vo Francúzsku, žili v Japonsku a na Pobreží Slonoviny.

Klementieffovej otec zomrel na rakovinu keď mala päť rokov a jej matka mala schizofréniu. Preto Klementieffová vyrastala u strýka a tety z otcovej strany.

S herectvom začala v 19 rokoch na dramatickej škole Cours Florent v Paríži. Niekoľko mesiacov po svojom vzdelávaní vyhrala divadelnú súťaž, ktorá jej udelila bezplatné hodiny na dva roky s najlepšími učiteľmi školy.

Kariéra
-------

Klementieffovej prvou hereckou rolou vo filme, bol francúzsky nezávislý film *Après lui* z roku 2007, kde si zahrala po boku Catherine Deneuve.

Mala jednu z hlavných úloh vo francúzskom filme *Vlk* z roku 2009.

V roku 2013 si zahrala v hollywoodskej produkcii filmu *Oldboy*, po boku Elizabeth Olsen, Josha Brolina a Samuela L. Jacksona. V roku 2017 bola obsadená do role Mantis v druhej časti filmu *Strážcovia Galaxie* a tým sa stalo stabilnou súčasťou filmov Marvel Cinematic Universe. Objavila sa tiež v rovnakej úlohe vo filmoch *Avengers: Nekonečná vojna* (2018) a *Avengers: Endgame* (2019).

V roku 2019 hosťovala v jednej epizóde televízneho seriálu *Black Mirror*. V rovnakom roku, si vyskúšala aj dabing, v animovanom filme *Rodina Addamsovcov*. O rok neskôr stvárnila rolu Martel v televíznom seriáli *Westworld*.

Súkromný život
--------------

Od roku 2013 žije v Los Angeles. Venuje sa taekwondu a od leta 2014 má fialový pás.

Referencie
----------

1. ↑   *Eugene Klementieff* [online]. mutualart.com, [cit. 2022-12-11]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Pom Klementieffová**

Externé odkazy
--------------

* Pom Klementieffová v Internet Movie Database (po anglicky)
* Pom Klementieffová v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Pom Klementieff na anglickej Wikipédii.*

Autoritné údaje: * BnF: 162591522
* GND: 1161697985
* ISNI: 0000 0003 7182 9433
* LCCN: no2014090484
* VIAF: 166829042
* WorldCat: lccn-no2014090484
**František Hánrich** (pôv. Hainrich) (\* 15. september 1800, Poniky – † 4. október 1889, Viedeň) bol slovenský právnik.

Rodina
------

* otec: Ignác Hainrich
* matka: Eva

Životopis
---------

V roku 1827 – 1833 študoval právo. Advokát v Pešti, právny zástupca vo Vígľaši, komorský prokurátor a právny zástupca bratských pokladníc v Banskej Štiavnici, hlavný prokurátor v Bratislave, neskôr sudca najvyššieho ríšskeho súdu vo Viedni. 

Člen trojice slovenských vládnych dôverníkov, poverených rakúskou vládou na vypracovanie elaborátu riešenia slovenskej a rusínskej otázky v Uhorsku (1849). Jeho elaborát vtedy najdôslednejšie nastoľoval požiadavky zabezpečenia národných práv a národnej svojbytnosti Slovákov. Po zavedení bachovskej centralizácie (1853) sa už v slovenskom národnopolitickom hnutí neangažoval.

Ocenenie
--------

* Rytiersky kríž Leopoldovho radu (do 1926)

Literatúra
----------

* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Záznam o narodení a krste v matrike - indexovaný záznam farnosti v Poníkoch; pokrstený ako Franciscus Hainrich
**DSLinux** port operačného systému Linux pre Nintendo DS.

Softvér
-------

DSLinux funguje na modifikovanom μClinux kerneli. Momentálne je založený na μClinux 2.6.14. Pracuje iba v textovom móde a Nano-X. Vstup sa zadáva pomocou klávesnice zobrazenej na dotykovej obrazovke Nintenda DS. 

DSLinux je kompilovaný pomocou toolchainu pre procesory ARM architektúry, založenom na GCC.

Portované boli mnohé knižnice - medzi inými ncurses, libpcap, SDL. Teoreticky je preto možné spustiť takmer akúkoľvek aplikáciu, ktorej užívateľský interface je založený na ncurses alebo frame bufferi. Taktiež spúšťa základné shell aplikácia zabezpečené BusyBoxom, prípadne GNU Coreutils.

DSLinux nemá žiadneho správcu balíkov (packages). Buildy DSLinuxu sú distribuované ako jediný tar archív.

Podporovaný hardvér
-------------------

Okrem mikrofónu je podporovaný všetok hardvér Nintenda DS, vrátane WiFi. Firmware je možné prečítať z /dev/firmware, no jeho prepisovanie je z dôvodu bezpečnosti zakázané. 

DSLinux podporuje ukladanie súborov na rôzne prídavné hardvérové zariadenia, z ktorých žiadne nie je oficiálne podporované Nintendom.

Obmedzenia
----------

Nintendo DS nemá jednotku na správu pamäte (MMU), a má iba 4 MB pamäte RAM.
Neskôr boli pridané rozšírenia ponúkajúce až do 32 MB pamäte. 

Pridanie podpory externej RAM bolo problematické, pretože GBA slot povoľuje iba 16-bitové zápisy. Pri zapísaní iba 8 bitov by bola pamäť zbytočne zahltená. Tento problém sa podarilo obísť použitím inej inštrukcie. Modifikáciou generátora kódu GCC pre ARM bolo zabezpečené eliminovanie takýchto zápisov. Kód kernelu Linuxu ale musel byť upravený manuálne.

Externé odkazy
--------------

* oficiálna stránka
**Cyklotrasa Hornád** je červeno a na časti úseku aj modro označená trasa vhodná pre turistiku a cykloturistiku v okolí Košíc. 

Začína sa na Golianovej ulici pred mostom pre peších, na rozhraní sídliska Nad Jazerom a mestskej časti Krásna. Smeruje po poľnej ceste pozdĺž rieky Hornád. Prvá polovica je nenáročná, prakticky bez prevýšenia. Prechádza zvyškami lužného lesa. Míňa obce Kokšov-Bakša a Nižná Myšľa, prechádza cez Ždaňu i Trstené pri Hornáde, kde sú mŕtve ramená - pozostatky pôvodného toku rieky pred reguláciou v druhej polovici 20. storočia. Odtiaľ začína stúpanie po vedľajšej asfaltovej ceste až k úpätiu Slanských vrchov do obce Skároš. 

Trasa pokračuje cez les už modrou značkou do Vyšnej Myšle a následne aj Nižnej Myšle. Bez obchádzky sa dá zo Skároša do Nižnej Myšle dostať aj po žlto označenom lesnom chodníku. Tento chodník vedie popri tzv. *Koscelku*, odkrytom pôdoryse kostola zaniknutej stredovekej dediny tesne pred východom z lesa. Vyviera tu nikdy nezamŕzajúci prameň.

Modrá aj žltá značka vedú cez Nižnú Myšľu k drevenému mostu ponad Hornád. Na druhej strane je už pôvodná červená cyklotrasa, ktorá smeruje späť do Košíc na miesto štartu.

**Aktuálny stav -** 07/2015 - cyklotrasa je v úseku Košice → Skároš, pravdepodobne vinou chýbajúcej údržby, absolútne neprejazdná, zarastená a pokrytá v niektorých úsekoch naplaveným pieskom.

Vzdialenosti
------------

* Košice - Skároš (červená značka): 20 km
* Skároš - (Vyšná Myšľa) - Nižná Myšľa (modrá značka): 16 km
* Skároš - Nižná Myšľa (žltá značka): 8 km
* Nižná Myšľa - Košice (červená značka): 8 km

Zdroj
-----

* Cyklomapa Mikroregión Hornád
**Dekonštrukcia** je búranie, odstraňovanie, spôsob filozofickej práce, ktorý rozvinul okrem iných J. Derrida v nadväznosti na M. Heideggera, ktorý svoj program dekonštrukcie metafyziky sformuloval pôvodne ako úlohu deštrukcie dejín ontológie. De(kon)štrukcia je kritická ohľadne tradície, ale táto kritika sa odohráva v mene tradicie. V dekonštrukcii (tak ako ju rozvíja francúzska filozofia, nielen Derrida) ide o odhaľovanie dvojznačnosti, ktorú Heidegger sformuloval ako: filozofia ako tradicia a filozofia ako myslenie. Francúzska filozofia od polovice 60. rokov 20. storočia sa snaží ukázať príslušnosť filozofickej tradicie k tradícii a zároveň skúmať, ako táto formácia rozvíja možnosť myslenia. Táto úloha sa orientuje jednak monograficky (na Marxa, Hegela, Kanta,...) ako aj tematicky (písmo, umenie, politika, dejiny,...).

Dekonštrukcia podľa Derridu
---------------------------

Podľa Derridu je dekonštrukcia analýza tradovaných významových útvarov až dovtedy, kým neodhalíme ich skryté a potlačené predpoklady. Pojem dekonštrukcie sprvu vo väčšej miere zarezonoval predovšetkým v americkej literárnej vede; pre Derridu samého je *dekonštrukcia* výrazom pre zmenu poriadku racionality, v ktorej žijeme. 

Idea dekonštrukcie bola azda vedúcou myšlienkou pri založení Collège International de Philosophie r. 1983 v Paríži pod Derridovým vedením. Tento ústav má na interdisciplinárnej urovni a mimo akademickej hierarchie udržiavať otvorenú možnosť slobodného filozofického výskumu .

Externé odkazy
--------------

* FILIT – zdroj, z ktorého pôvodne čerpal tento článok.
Hrob na Národnom cintoríne v Martine
**František Hečko** (pseudonymy **Rastislav Zvončiansky**, **Elena Rubačová**, **Marek Habdža**, **Štefan Čulek** a i.) (\* 10. jún 1905, Suchá nad Parnou – † 1. marec 1960, Martin) bol slovenský básnik, prozaik, redaktor a publicista, manžel slovenskej spisovateľky Márie Jančovej. Je básnikom a prozaikom slovenského sedliactva.

Životopis
---------

Narodil sa ako najstarší syn v rodine malého sedliaka a vinohradníka v Suchej nad Parnou. Študoval vo vinohradníckej škole v Modre, v Bratislave, na strednej pôdohospodárskej v Košiciach a vo vyššej družstevnej škole v Prahe. Pracoval na veľkostatku a na Ústrednom družstve v Bratislave, neskôr bol redaktorom viacerých novín a časopisov (Hospodársky obzor, Roľnícke noviny a i.). Po ukončení 2. svetovej vojny pracoval ako ľudovovýchovný referent a redaktor časopisov a edícií vychádzajúcich v Matici slovenskej (Matičné čítanie, Praktická knižnica Matice slovenskej a iné) a napokon i ako šéfredaktor Matičného čítania. Pôsobil tiež vo Zväze slovenských spisovateľov a v rokoch 1954 – 1956 sa stal tiež jeho predsedom. Často sa sťahoval (Vozokany, Veľké Leváre, Bernolákovo, Martin, Bratislava, a iné). Pochovaný je na Národnom cintoríne v Martine.

Tvorba
------

Svoje prvé literárne diela (poéziu i prózu) začal publikovať v časopisoch (Mladé prúdy, Svojeť, LUK, Slovenské pohľady, Tvorba, Elán a i.). Je autorom básní so sociálnymi motívmi, intímnej lyriky a sociálnych románov, tematicky čerpajúcich z prostredia dediny a z obdobia druhej svetovej vojny. Venoval sa tiež publicistickej činnosti s národohospodárskou a kultúrnovýchovnou tematikou. Svojou tvorbou sa radí k literárnemu smeru socialistický realizmus.

Diela
-----

### Poézia

* 1931 – *Vysťahovalci*, zbierka časopisecky vydaných básní
* 1942 – *Na pravé poludnie*, zbierka básní
* 1946 – *Slovanské verše*, zbierka básní

### Romány

* 1948 – *Červené víno*
* 1951 – *Drevená dedina*
* 1958 – *Svätá tma*, nedokončený román (vyšiel len 1. diel a torzo 2. dielu)

### Publicistické diela

* 1940 – *Družstevné výstupy* (vydané pod pseudonymom Štefan Čulek)
* 1941 – *Družstevné články a skúsenosti*
* 1942 – *Dozorný výbor v úverovom družstve*
* 1943 – *Babka k babce, budú kapce*
* 1953 – *Moskva – Leningrad – Jasná Poľana*, cestopisné reportáže zo študijného pobytu v ZSSR
* 1953 – *Od veršov k románom*, autobiografické dielo
* 1956 – *Fejtóny*, výber publicistickej tvorby
* 1961 – *Prechádzky po kraji*, výber z fejtónov

Referencie
----------

1. ↑  HEČKO, FRANTIŠEK: *Svätá tma* ; Slovenské vydavateľstvo krásnej literatúry, 1963, strana 211, riadok 8 a nasl.

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **František Hečko**

Externé odkazy
--------------

* František Hečko na osobnosti.sk

Autoritné údaje: * abART: 30922
* GND: 105788708
* ISNI: 0000 0000 5528 3635
* LCCN: n88125922
* NK ČR: jn20000602850
* SNK: 155864
* VIAF: 42311620
* WorldCat: lccn-n88125922
Ing. **Remo Cicutto** (\* 20. jún 1962, Piešťany) je slovenský geodet a komunálny politik.

Komunálna politika
------------------

Od roku 2002 do roku 2014 zastával funkciu primátora Piešťan. Po víťazstve v komunálnych voľbách 27. novembra 2010, vykonával túto činnosť tretie volebné obdobie, čím je najdlhšie úradujúcim primátorom v histórii mesta. Takisto je už od roku 2005 poslancom zastupiteľstva Trnavského samosprávneho kraja za okres Piešťany, ako aj členom rady a predsedníctva ZMOS-u.

### Komunálne voľby 2010

Cicutto zvíťazil vo voľbách na primátora s jasným náskokom, získal ako nezávislý 4 237 hlasov, pričom druhý Miloš Tamajka (Smer-SD) mal len niečo vyše 2 600 a tretia Katarína Cibulková (SDKÚ-DS, KDH, Most-Híd) 1 367 hlasov. Takisto získal najviac hlasov aj v hlasovaní za poslanca mestského zastupiteľstva (1 254), no keďže sa stal primátorom, na tento post nezasadol.

### Komunálne voľby 2014

Cicuttovi sa nepodarilo obhájiť mandát primátora, kedy skončil s 2274 hlasmi až na treťom mieste za víťazom Milošom Tamajkom a Tomášom Hudcovičom, všetci kandidovali ako nezávislí kandidáti. Naďalej pôsobí ako mestský poslanec.

Rodina
------

Rodina Cicuttovcov sa do Piešťan prisťahovala na začiatku 20. storočia z Talianska ako kamenári a stavitelia. Je druhýkrát ženatý a má tri deti.

Volebné výsledky
----------------

### Komunálne voľby

Ako kandidát za primátora a poslanca mesta Piešťany.

* 2002 – Primátor mesta Piešťany: 2 124 hlasov, 1. miesto – **zvolený**
* 2006 – Primátor mesta Piešťany: 4 898 hlasov, 1. miesto – **zvolený**
* 2010 – Primátor mesta Piešťany: 4 237 hlasov, 1. miesto – **zvolený**; poslanec: 1 254 hlasov – mandát nezastával, keďže bol primátor
* 2014 – Primátor mesta Piešťany: 2 274 hlasov, 3. miesto – nezvolený; poslanec: 1 301 hlasov – **zvolený**
* 2018 – Poslanec: 2 155 hlasov (1. miesto) – **zvolený**

### Voľby do VÚC

Ako kandidát na poslanca za obvod Piešťany.

* 2005 - Poslanec TTSK: 1 743 hlasov, 4. miesto - **zvolený**
* 2009 - Poslanec TTSK: 2 804 hlasov, 1. miesto - **zvolený**
* 2013 - Poslanec TTSK: 2 007 hlasov, 2. miesto - **zvolený**
* 2017 - Poslanec TTSK: 3 698 hlasov, 1. miesto - **zvolený**

Referencie
----------

1. ↑   *Zoznam zvolených starostov a primátorov podľa obcí, miest a mestských...* [online].. Dostupné online.
2. ↑  Palkovič, Martin. *Primátorom Piešťan sa stal Miloš Tamajka* In: PNky.sk, 16.11.2014. Dostupné online.
3. ↑   *Komunálne voľby 2018 na Slovensku* [online]. vysledkyvolieb.sk, [cit. 2019-12-17]. Dostupné online.